Tommy Dinesen (SF), 1997-11-25:
Jeg skal starte med at sige tak til ministeren.
Og da der jo ikke mere er så lang taletid under forespørgselsdebatter, fik jeg under begrundelsen ikke sagt, at en af grundene til, at vi rejser denne forespørgsel i dag, naturligvis er det debatoplæg fra de seks havnechefers side, som blev fremlagt i
sommer
At det ikke er småpenge, det drejer sig om, var jeg lidt inde på i begrundelsen, og her kan jeg nævne nogle af de havne, der har været omtalt i bladet Søfart, som jo er et af de blade, som følger søfartsområdet godt: Århus Havn regner med en stigning frem til år 2020 på 41.000 biler i byen hver dag og med en investering på ca. 2,3 mia. kr.; Odense Havn er lige blevet uddybet til 11 m og Kalundborg Havn til 13 m; Nyborg Havn er nyetableret med baggrund i de arealer, der blev tilovers efter noget af byggeriet i forbindelse med den faste forbindelse over Storebælt; Stigsnæs ved Skælskør ansøger om at få lov til at blive havn; Rødby Havn har en idé om at blive containerhavn; Esbjerg Havn forsøger sig med nye ledelsesformer, hvor bl.a. regionsvirksomheder som noget nyt er med i bestyrelsen, og det er selvfølgelig noget, som man inden for havneområdet følger meget nøje; Vordingborg Havn har en nyerhvervet havn; Grenå Havn har lagt 1.500 m2 under tag; Og Aalborg Havn har opført en ny terminal og nye kajanlæg på i alt 1,5 km. Derfor spørger man selvfølgelig sig selv: Er der behov for alle de havne i fremtiden, eller er der nogle af dem, der er nævnt her, eller nogle af dem, der ikke er nævnt, der ikke vil kunne overleve i fremtiden?
Og det er altså 10-15 år ud i fremtiden, for der er jo tale om store investeringer, som skal afskrives osv. Der bliver fra Sammenslutningen af Danske Havnes side også gjort opmærksom på de ulige vilkår, der er for de forskellige transportformer, idet f.eks. lastbilerne kan køre gratis på vejene.
Sådan opfatter man det åbenbart dér; sådan skriver man i hvert fald.
Og selvfølgelig bliver vejene betalt af staten, men der bliver jo også betalt afgifter til dem, og hvis man tager jernbanesporene, er det jo også staten eller rettere sagt skatteborgerne, der stiller dem til rådighed for Banestyrelsen og DSB
, hvorimod skibsfarten betaler næsten alle udgifterne selv, når det drejer sig om bøjer og isbrydning osv.
Og her mener man selvfølgelig at der ligger nogle ekstra omkostninger, som gør, at det er dyrere, i hvert fald delvis, at fragte gods med skib.
Alle er jo klare over - og det går jo også igen i »Trafik 2005« - at den bedste måde at fragte i hvert fald tungt gods såsom korn, sukker, jernmalm og sten og grus, eller hvad det nu kan være, på er med skib.
Og jeg har været inde på idékataloget, og det kommer jeg måske også ind på senere, men i dét ligger der altså
Men havnene i de danske stræder og bælter ligger jo godt placeret, når man tænker på, at der hvert år kommer 50.000 skibe igennem de danske stræder og bælter.
Så her er der et marked, som vi har mulighed for at udnytte bedre. Et af de spørgsmål, som man så kan stille, er, om f.eks. A.P. Møller, en af de største containeroperatører i verden, engang i fremtiden må etablere en containerhavn i Danmark.
Det ved man ikke rigtig endnu; det er der i hvert fald ikke enighed om.
Og man kan også stille følgende spørgsmål
: Skal fremtidens havne være selvstyrehavne?
Hvad har EU af planer?
Og hvilke havne vil overleve?
Det mener jeg er vigtigt at vide, for mange af havnene er jo i dag gået over til at være fritidshavne, og det synes jeg er i orden, hvis der alligevel ikke er noget gods på havnene.
Jeg skal derfor på vegne af samtlige partier undtagen Enhedslisten fremsætte følgende: Forslag til vedtagelse
»Folketinget opfordrer trafikministeren til - i overensstemmelse med regeringens målsætning i »Trafik 2005« samt EU's erklærede målsætning om at fremme søtransporten som led i opprioriteringen af de miljørigtige transportformer - at nedsætte et udvalg bestående af de berørte myndigheder, havnene, private havnevirksomheder m.v. til vurdering af alle relevante spørgsmål med det formål at fremkomme med forslag til havnenes fremtidige styreformer, organisation og forretningsområder og vurdere havnenes muligheder for investeringer, bl.a. i moderne teknologi, herunder kombitransport og miljøfremmende foranstaltninger.
Udvalgets betænkning skal afleveres i august 1998.«